text: Vinteren er tilbage: Sne overrasker bilister på motorvej E 45
  24 april 2016 kl. 04.44
  Tidlig søndag morgen vendte vinteren tilbage. Trafikanterne på en 25 kilometer lang strækning på E 45 fra Vejle til Kolding blev overrasket over kraftigt snefald.
  Mellem Rasteplads Skærup og sammenfletningen mellem E 45 og E 20 ved Kolding var der ved 05,30-tiden kun et hjulspor farbar i sneen og de få morgenduelige trafikanter sneglede sig ad sted på sommerdæk i 10-15 centimeter sne.
  Fra Kolding Nord og sydpå forbi Kolding var motorvejen atter farbar på normal vis efter årstiden.
  Vejrudsigten for søndag lyder da også på risiko for snebyger, der pludselig kan udløse flere centimeters snefald. I dagens løb vil temperaturen dog stige til over frysepunktet og sneen vil begynde at smelte.
  I TV SYDs område er motorvejstrækningen mellem Vejle og Kolding ind til videre det område, hvor snevejret har sat sig det tydeligste spor. Hen over morgen- og formiddagstimerne bevæger snebygerne  sig mod syd.
  Vagtchef Svend Pedersen hos Sydøstjyllands Politi siger til TV SYD, at politiet søndag morgen ikke har registreret uheld som følge vintervejrets retur.
  - Kør forsigtigt og vær forberedt på, at føret pludselig kan skifte, lyder rådet til trafikanterne.
  